A BIZOTTSÁG HATÁROZATA
(2007. augusztus 7.)
a közös halászati politika megfigyelési és ellenőrzési rendszereinek végrehajtása során, 2007-ben felmerült tagállami kiadásokhoz nyújtandó közösségi pénzügyi hozzájárulásról
(az értesítés a C(2007) 3747. számú dokumentummal történt)
(2007/567/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a közös halászati politika végrehajtására és a tengerjogra vonatkozó közösségi pénzügyi intézkedések létrehozásáról szóló, 2006. május 22-i 861/2006/EK tanácsi rendeletre (1) és különösen annak 21. cikkére,
mivel:
(1)
A tagállamok továbbították a Bizottságnak a 2007-re szóló halászati ellenőrzési programjukat, valamint a programban lévő projektek megvalósítása során felmerülő költségek fedezésére szolgáló közösségi pénzügyi hozzájárulás iránti kérelmüket.
(2)
A 861/2006/EK rendelet 8. cikkének a) pontjában felsorolt tevékenységekre vonatkozó kérelmek közösségi finanszírozásban részesülhetnek.
(3)
A közösségi támogatás iránti kérelmeknek meg kell felelniük a közös halászati politika megfigyelési és ellenőrzési rendszereinek megvalósítása során felmerült tagállami kiadások tekintetében a 861/2006/EK rendelet végrehajtására vonatkozó részletes szabályok megállapításáról szóló, 2007. április 11-i 391/2007/EK bizottsági rendeletnek (2).
(4)
A közösségi pénzügyi hozzájárulás maximális összegeit és mértékét a 861/2006/EK rendelet 15. cikkével összhangban kell megállapítani, valamint meg kell határozni az odaítélés feltételeit.
(5)
A közösségi hozzájárulásra való jogosultsághoz az automatikus helymeghatározási eszközöknek meg kell felelniük a műholdas hajómegfigyelési rendszerekre vonatkozó részletes rendelkezések megállapításáról szóló, 2003. december 18-i 2244/2003/EK bizottsági rendeletben (3) megállapított követelményeknek.
(6)
A tagállamoknak a hajók vagy légi járművek vásárlásával vagy korszerűsítésével kapcsolatban felmerült kiadásokhoz nyújtandó pénzügyi hozzájárulás összegét az ilyen hajók és légi járművek által végrehajtott vizsgálati és ellenőrzési tevékenységek és éves össztevékenységük aránya alapján kell odaítélni.
(7)
A 391/2007/EK rendelet 8. cikke értelmében az éves halászati ellenőrzési programban felsorolt projekteket az említett programban megállapított ütemtervnek megfelelően kell végrehajtani.
(8)
Az e projektekkel kapcsolatban felmerült kiadásokra vonatkozó költségtérítési kérelmeket a 391/2007/EK rendelet 11. cikkével összhangban kell benyújtani a Bizottságnak.
(9)
Az e határozatban előírt intézkedések összhangban vannak a Halászati és Akvakultúra-ágazati Bizottság véleményével,
ELFOGADTA EZT A HATÁROZATOT:
1. cikk
Tárgy
Ez a határozat a 861/2006/EK rendelet 8. cikkének a) pontjában említett, a közös halászati politikára vonatkozó megfigyelési és ellenőrzési rendszerek végrehajtása során, 2007-ben felmerült tagállami kiadásokhoz nyújtandó 2007. évi közösségi pénzügyi hozzájárulásról rendelkezik. Megállapítja a közösségi pénzügyi hozzájárulás tagállamonkénti összegét, a közösségi pénzügyi hozzájárulás mértékét és az odaítélés feltételeit.
2. cikk
Új technológiák és informatikai hálózatok
A halászati tevékenységek megfigyelésével, ellenőrzésével és felügyeletével kapcsolatos adatcsere hatékonyságát és biztonságát elősegítő számítógépes technológia megvásárlásával, telepítésével és technikai támogatásával, illetve az informatikai hálózatok létrehozásával összefüggő költségekre a támogatható költségek 50 %-ának megfelelő pénzügyi hozzájárulás igényelhető az I. mellékletben megállapított határokon belül.
3. cikk
Automatikus helymeghatározási eszközök
(1) A hajók távolról, a halászati felügyelőközpontból hajómegfigyelési rendszeren (VMS) keresztül történő megfigyelését lehetővé tévő elektronikus helymeghatározási eszközök megvásárlásával és fedélzetre szerelésével összefüggő költségekre hajónként legfeljebb 4 500 EUR összegű pénzügyi hozzájárulás igényelhető a II. mellékletben megállapított határokon belül.
(2) A támogatható kiadás első 1 500 EUR-jára 100 %-os közösségi pénzügyi hozzájárulás jár az (1) bekezdésben előírt 4 500 EUR összegű felső határon belül.
(3) A támogatható kiadások hajónkénti összegének 1 500 és 4 500 EUR közötti sávjára adott pénzügyi hozzájárulás nem haladhatja meg az ilyen kiadások 50 %-át.
(4) A jogosultság feltétele, hogy az automatikus helymeghatározási eszközök megfeleljenek a 2244/2003/EK rendeletben megállapított követelményeknek.
4. cikk
Kísérleti projektek
Az új ellenőrzési technológiákkal összefüggő kísérleti projektek során felmerülő kiadásokra a III. mellékletben megállapított határokon belül a támogatható kiadások 50 %-ának megfelelő pénzügyi hozzájárulás igényelhető.
5. cikk
Képzés
A halászat területén végzett megfigyelési, ellenőrzési és felügyeleti feladatokért felelős köztisztviselők képzési és csereprogramjaival kapcsolatban felmerülő kiadásokra a IV. mellékletben megállapított határokon belül a támogatható kiadások 50 %-ának megfelelő pénzügyi hozzájárulás igényelhető.
6. cikk
Kiadások felmérése
A közös halászati politika ellenőrzésével kapcsolatos kiadások felmérését végző rendszer megvalósítása során felmerülő kiadásokra az V. mellékletben megállapított határokon belül a támogatható kiadások 50 %-ának megfelelő pénzügyi hozzájárulás igényelhető.
7. cikk
Szemináriumok és médiaeszközök
A felelőtlen és törvénytelen halászat elleni küzdelem szükségességének és a közös halászati politika szabályai végrehajtásának a halászokkal és más szereplőkkel - felügyelőkkel, államügyészekkel, bírákkal -, valamint a közvéleménnyel való fokozott megismertetését célzó kezdeményezésekkel, többek között szemináriumok és médiaeszközök alkalmazásával összefüggő kiadásokra a támogatható kiadások 75 %-ának megfelelő pénzügyi hozzájárulás igényelhető a VI. mellékletben megállapított határokon belül.
8. cikk
Halászati őrjáratot végző hajók és légi járművek
A tagállamok illetékes hatóságai által a halászati tevékenységek felügyeletéhez és megfigyeléséhez használt hajók és légi járművek megvásárlásával és korszerűsítésével összefüggő kiadásokra a VII. mellékletben megállapított határokon belül a támogatható kiadások 50 %-át nem meghaladó pénzügyi hozzájárulás igényelhető.
9. cikk
Címzettek
Ennek a határozatnak a tagállamok a címzettjei.
Kelt Brüsszelben, 2007. augusztus 7-én.